Papersnake/gushiwen huggingface dataset:
秋海棠四首 其一
秦廷璧（清代）

光华旖旎艳芳丛，不让桃花一点红。今夜西风声瑟瑟，断肠秋色在墙东。
渡西陵十六韵
李绅（唐代）

雨送奔涛远，风收骇浪平。截流张旆影，分岸走鼙声。

兽逐衔波张，龟艨喷棹轻。海门凝雾暗，江渚湿云横。

雁翼看舟子，鱼鳞辨水营。骑交遮戍合，戈簇拥沙明。

谬履千夫长，将询百吏情。下车占黍稷，冬雨害粢盛。

望祷依前圣，垂休冀厚生。半江犹惨澹，全野已澄清。

爱景三辰朗，祥农万庾盈。浦程通曲屿，海色媚重城。

弓日鞬櫜动，旗风虎豹争。及郊挥白羽，入里卷红旌。

恺悌思陈力，端庄冀表诚。临人与安俗，非止奉师贞。
金束带
贾似道（宋代）

十个红铃九个败，脱却红铃休赌赛。
红铃若得满腰生，常胜号为金束带。
赋陈新伯秋潭
萧立之（宋代）

人间四时秋最清，九秋之水寒潭明。先生奇骨二难并，十指忽忽风涛生。

麻姑山前书满屋，读书夜长跋见烛。汪汪陂度牛医儿，未抵寒潭一泓玉。

我家崖前十丈冰，敲冰夜作玻瓈声。爱君有此秋一潭，璧月下照琉璃城。

从来负舟须积水，置杯坳堂安足拟。期君渺渺泛天津，万斛龙骧才一苇。
与讲师互谑
释元康（唐代）

甘桃不结实，苦李压低枝。 ——释元康

轮王千个子，巷伯勿孙儿。 ——讲师
哭胡敏公次桑楚执韵
高晫（清代）

《广陵散》绝动哀吟，孤幌疏风雨暗侵。自痛文康埋碧玉，谁将贾岛铸黄金。

西州泪寄鹃啼尽，东海魂归鹤怨深。呜咽不成怀旧赋，独挑残焰夜沈沈。
苦雨
林希逸（宋代）

半春常值雨，人叹久难禁。桥断溪仍涨，秧寒水更深。

老天因底漏，无日不重阴。兀坐凭谁诉，愁多只自吟。
晚菊
潘玙（宋代）

可惜重阳已过期，黄花无灵绕山篱。
政缘懒作趋时态，多少幽香人不知。
句
阳景春（宋代）

诗书有味嚼逾美，编简无花开自香。
江如松用胡敬存韵宠以佳章未及答而先人下世
汪炎昶（宋代）

子豪于诗我所畏，发与况逢金叵罗。
势侔疾雷驱猛雨，思涌世浪轮长何。
自藏珠现箧笥媚，未报瑈玖尤虞多。
别离已久未遽欢，少须相与游无何。
华亭百咏·弥陀阁
许尚（宋代）

拄策徐徐上，回环佛顶游。
九山俱在望，目断暮烟浮。
泝小江饭舟中
陆游（宋代）

老作孤舟客，秋涛涨小江。
林昏见飞磷，村近有惊尨。
天阔三更月，篷低一尺窗。
鱼餐虽草草，聊喜到吾邦。
斋敕出南台舟次恭纪 其一
周煌（清代）

入律蕤宾动琯灰，例以夏至后渡海。楼船帆正郁崔嵬。

金章玉节海边出，鼍鼓龙旗山外开。南国屏藩亲祖送，东方陪隶仰昭回。

书生并有乘风愿，似此王程得几来。
石塘感旧十绝
刘克庄（宋代）

比丘会泣别瞿昙，秦失三号吊老聃。
自笑此翁非铁汉，白头来此哭同参。
乱后还三首 其一
辛愿（金朝）

兵戈为客苦思乡，春暮还乡却自伤。典籍散亡山阁冷，松筠憔悴野园荒。

莺衔晚色啼深树，燕掠春阴入短墙。邻里也知归自远，竞将言语慰凄凉。
洞霄宫
陈尧叟（宋代）

回合烟光叠翠屏，东南山水此为灵。
莺花春学蓬瀛境，楼阁夜干牛斗星。
古桧森罗烧药灶，彩云飘洒聚仙亭。
辽天俯近归期鹤，澥谷旁连骇巨溟。
紫陌红尘无一点。绿毛仙骨有千龄。
当时听法谈玄者，环佩锵锵拱上清。
次韵元礼春怀十首
黄庭坚（宋代）

渐老春心不可言，亦如琴意在无弦。
新花准拟千场醉，美酒经营一百船。
寒食客秦淮忆旧
刘炳（明代）

去年寒食长途客，桃花落尽梨花白。今年寒食客秦淮，杏花李花无数开。

东风凋残白羽箭，落日独倚黄金台。缁尘萧骚吹病目，破帽乌靴泥漉漉。

藜杖东山吊谢安，怅望飞云仰天哭。凄凉心事更谁怜，绿绮可以调丝弦。

子期已矣伯牙死，高山流水空荒烟。王孙不归芳草暮，解衣沽酒驱愁去。

谁言一醉可销愁，酒入五肠肝胆露。便拟扬帆析木津，仍期挂剑扶桑树。

志士长怀沟壑忧，功名百岁等浮沤。雨晴浪暖河豚上，载酒沧江弄钓舟。
访韩仲止不遇题涧上
赵师秀（宋代）

隔涧竹扉深，苍童引客寻。
虽然乖昭语，犹得见园林。
野蔓时妨步，山蝉亦好吟。
石根泉数斗，清冷应人心。
诸友偶赋克己以战喻次韵酬之
许景衡（宋代）

闻道除戎戒不虞，何须深考七家书。万全要在先谋帅，多算安能便胜予。

岂止边陲卧鼙鼓，尝闻俎豆荐牢蔬。古来偃武修文者，会使人人有室庐。
前辈有满城风雨近重阳句而不成篇九月六日遇雨因为足之招同官分韵
王十朋（宋代）

满城风雨近重阳，准拟登高尚渺茫。会见明朝天气好，不教孤负菊花黄。
咏史诗。铜雀台
胡曾（唐代）

魏武龙舆逐逝波，高台空按望陵歌。

遏云声绝悲风起，翻向樽前泣翠娥。
临终口占
蔡振（宋代）

生也非鳌，死兮何缺。
与时俱行，别是一般风月。
浒眼
释绍昙（宋代）

一生逐浪与随流，未见根源未肯休。
孔窍不知深几许，临崖看著使人愁。
舟行
赵汝淳（宋代）

归帆东泊胥门下，夜半菱歌起白苹。
今日平湖皆小艇，不知谁是唱歌人。
潄玉斋前杂卉皆龙图王至之所植各赋一章凡得
宋祁（宋代）

不枝惟叶茂，无幹信中空。
所以免摧折，为依君子风。
叔父惠鉢三首
陈师道（宋代）

当家父子亲分付，不比黄梅万里来。
不解当年明上座，岭头言下郤空回。
简州
王镐（宋代）

山水三池郡，平湖坞可园。
要成真史隐，故作小桃源。
书庚戌秋事 其二
王世贞（明代）

匈奴万骑纵西山，天险谁当百二关。今日安危任边将，异时恩二满朝班。

乌边白骨那能辨，马首红妆若个还。冗散书生空哽咽，截书谁为破愁颜。
小韩店
寇准（宋代）

昔从邺下游梁苑，孤店曾经十数回。
岁月暗移人事改，白头重到小韩来。
忆帝京
朱敦儒（宋代）

元来老子曾垂教。挫锐和光为妙。因甚不听他，强要争工巧。只为忒惺惺，惹尽闲烦恼。

你但莫、多愁早老。你但且、不分不晓。第一随风便倒拖，第二君言亦大好。管取没人嫌，便总道、先生俏。
有感
邹浩（宋代）

真诀由来甚易明，惟人用志不精诚。从今谨事先生语，何患无阶朝玉清。
邀谢东园公晚节表罗浮之约
王希文（明代）

罗浮四百生云烟，铁桥流水何杳然。君欲结茅栖二葛，吾将杖策访诸天。

龙归夜过飞云顶，鸡唱朝闻见日巅。欲与王乔同跨鹤，淩风吹笛拟何年。
富贵篇答李令
徐积（宋代）

我有一筒诗，写出千年意。将令后世观，不是前言戏。

感君再唱洞庭谣，我亦重歌酬子惠。古人达者尝有云，富不如贫贱胜贵。

君不见古之富贵郎，父祖俱封异姓王。一门五侯三将军，弟兄同入中书堂。

对开大第连几坊，私门列戟森锋铓。十二帘捲珠荧煌，双姬扶起坐牙床。

绿鬟红袖花成行，左盼右顾生春阳。高车食客剑佩锵，堂上已满坐两廊。

巨镬大鼎烹牛羊，玉壶挹酒金船长。美人拜客求尽觞，歌姬一误已绝吭。

缠头彩币堆如冈，酬歌买笑金鸳鸯。奴袍火浣直两箱，三千厩马红锦障。

厕帏文绣炉薰香，更衣侍妾如闺房。主人意气秋鹰扬，其心端如彩凤凰。

一言合意青云翔，须臾睚眦磨刀鎗。门前腊月可烘裳，一日失势成冰隍。

小者腰领尸道旁，大者连颈宗族亡。犬鸡散尽空遗墙，野鸟入室山魈藏。

呜呼哀哉可叹伤，至死不悟犹陆梁。古来如此有多少，岂似洞庭湖上老。

无租无税一生閒，有饭有鱼一杯饱。日落波閒烟正昏，云开湖口山光晓。

棹翁适自巴陵回，挂帆直指潇湘道。有言不问俗穷通，何忧可入翁怀抱。

修竿短棹已自足，更有前村一茅屋。卖鱼沽酒任醉醒，绣户朱门自歌哭。

嗟予未往心先慕，更谢棹翁询去住。风前月下有谁知，醉魄吟魂自来去。

堂前画作荆南图，梦中记得巴陵路。
和贾簿
薛季宣（宋代）

澄江风定也清寒，咫尺浑疑醉梦间。雪满后湖真是浪，云平西塞且无山。

轻鸥弄水情无限，远雁书空时自还。静极要当随众乐，归来灯火闹朱颜。
题王予安画卷
释函是（明代）

七十年来老道翁，此心如欲寄山中。流泉镇日能消热，眼底潺潺未易同。
游山门寺望文脊山
吴季野（清代）

宣城百山间，文脊尤奇峰。
拔出飞鸟上，画图难为容。
闻昔有幽人，扪萝追赤松。
遗形此石室，孤坐鹿裘重。
人去邈不返，洞壑空藏龙。
侧行苍崖烟，俯仰求灵踪。
逝者追可得，甘弃万户封。
安能久尘土，倾倒相迎逢。
禅人请赞
释师范（宋代）

大不可忽，细不可欺。
丘岳之崇，起於毫厘。
善恶之积，发乎隐微。
洞彻根源，迥绝机宜。
可以拈一尘融十虚以无遗。
恭王故太妃挽歌词二首（校书郎时作）
元稹（唐代）

燕姞贻天梦，梁王尽孝思。虽从魏诏葬，得用汉藩仪。

曙月残光敛，寒箫度曲迟。平生奉恩地，哀挽欲何之。

文卫罗新圹，仙娥掩暝山。雪云埋陇合，箫鼓望城还。

寒树风难静，霜郊夜更闲。哀荣深孝嗣，仪表在河间。
登大士岩纪事
陈恭尹（清代）

寒来未试登山脚，积雨初消好行乐。大士岩前一揖馀，四望风光殊不恶。

川原百里辨纤毫，渚稻皆收野岸高。人家小梅日皦皦，疏林赤叶风飕飕。

龙江水绕山根出，诸峰秀美真无匹。上悬峭壁下崎岩，森若文人多气骨。

何来五色罗浮禽，飞鸣下上好其音。洞天福地不栖息，得无有意来相寻。

朱明洞口华台寺，十九年前山里事。出山如送入山迎，三人见者今馀二。

岂有他奇副昔闻，巅毛种种日争新。临高且共命尊酒，不使仙禽笑妄人。
登天山绝顶 其二
方士淦（清代）

拔地苍松几万重，凉飙吹到白云峰。登临欲放乾坤眼，得句能消块垒胸。

石有灵碑奠风雨，山留古雪守蛟龙。何当尽挽西流水，开遍沙场好力农。
示逸二首
赵蕃（宋代）

纵欲必富贵，成身多贱贫。
寸阴宁重璧，江水本觞岷。
勿但愈流俗，要当论古人。
残冬不十日，又说待来春。
又次韵四首 其四
刘挚（宋代）

隐几凭虚万景空，浯溪能使决山穷。于今川陇民歌处，曾是干山霸业中。

蘋末起风香细碎，水光浮日影玲珑。苟能适意茅檐足，何必鸳鸯碧瓦筒。
自宣州至湖州风景中十日始达
戴表元（宋代）

江湖老未休，十日走三州。
南雪马没耳，北风船打头。
穷犹携笔砚，寒欲贳衣裘。
渐喜家乡近，儿童浙语稠。
春色
晁说之（宋代）

春色真无赖，羁人自慨慷。
莺能嘲客语，花解笑人忙。
腰衱休含睇，栏干枉断肠。
明当元几日，何处有流觞。
凤凰城即景
程虞卿（清代）

边城迢递乱峰隈，雕鹗青良对面开。林外风腥知虎过，山中月黑觉云来。

临秋已怯清霜冷，入夜愁闻画角哀。回首青门关塞阻，梁园应忆旧邹杖。
巫山一段云·秀木枝枝茂
姬翼（元代）

秀木枝枝茂，圆荷柄柄香。化工园囿密收藏。神秀满池塘。砾石流金畏景。纨扇饮冰难胜。有人身世两相忘。随处自清凉。
颂古九十八首
释印肃（宋代）

洞山活计未全包，太老赞龟罕辨爻。
有物先天非相貌，岂干动用色相交。
缘识
宋太宗（宋代）

老少竞浮沈，须知岁月深。
开花如似梦，世有几般心。
再过上饶夜宿城南逆旅
龚敩（明代）

狂客征衫不自由，绿阴啼鸟岂知愁。半帘晓月湖边柳，一片夕阳山外楼。

水落渔翁寻钓石，风来梢子促行舟。两年三度经行此，羞对东风话旧游。
祈雨祀龙和门生洱霞李春元
区元晋（明代）

胜日寻芳曲折行，直探龙窟为春耕。蚁诚敢自违三宿，肤寸真祈冒万生。

高涧泉分低涧满，前坡秧接后坡青。嘉徵有兆吾何虑，坐听流莺出谷声。
仿范宽关门飞雪图送李子愿之辽左
钱杜（清代）

毳帐紫明驼，蒲桃玉叵罗。西风吹落叶，飞满大凌河。

大凌河头啼早鸦，锦州城里弹琵琶。琵琶弦涩冻不响，松山杏山雪一丈。

送君走马深雪中，白狐战裙乌角弓。马毛旋空风怒吼，冰底髑髅随马走。

东望沈阳城，梦见居庸关。春风有时来，征客何时还。

君不见，出关枯草黄入天，密云道上抛榆钱。
高山流水 听琴。社中课题
顾太清（清代）

七条弦上写柔情。一丝丝、弹动秋声。风拍小帘栊，花阴恰有人听。

芭蕉影、隔住红灯。分明是，流水高山绝调，戛玉敲冰。

更幽兰制佩，腕底散芳馨。

泠泠。虚空度鸿雁，寒浦外、水净沙平。何处怨苍梧，落叶舞遍风轻。

掩朱帷、拍缓弦停。夜深也，还怕纤纤素指，错点明星。

默无言、恍若江上数峰青。
幽居杂兴三首
白玉蟾（宋代）

阳春有脚三杯酒，野战无哗一局棋。
见说王门堪炙手，抱猿弄鹤不曾知。
寄沛县梁子高
石介（宋代）

南海怒蛟三尺角，埋藏水底叹吟呻。
明时直道难干禄，白首躬耕力养亲。
醉读兵韬斗龙豹，闲抽宝剑舞星辰。
茅斋东是留侯庙，顶有英灵还往频。
升堂颂古五十二首 其三十
释怀深（宋代）

识得庐山五老峰，个中何地不相逢。舌头无骨随人转，熨斗煎茶铫不同。
朝中措 答光侄女
张令仪（清代）

黄昏密雪卷银沙。寒较夜来些。几树黄梅初放，幽香暗透窗纱。

三尺焦桐，一床湘帙，冷淡生涯。若问主人活计，朝来典到菱花。
六月一日
王十朋（宋代）

天涯逢六月，深忆别家时。行也亦云远，归欤何太迟。

殊方最炎热，多病想扶持。天遣西来意，端令啖荔枝。
寄题蒋学正三径庵 其二
史浩（宋代）

纷纷俗子信么么，过眼何须问唯阿。三径固知皆坦路，一庵聊复障颓波。

陶潜彭泽思松菊，贺老鉴湖吟芰荷。闻说与君同得道，月明风静每相过。
时哉行
弘历（清代）

惜以分寸较圣贤，内典更云弹指间。一刹那顷来今去，堂堂去者谁见还。

日中必𤑒，操刀必割。白圭趋赴，鄙哉货殖。齐人有言，曰虽有镃基湛静，安舒者戒于后迟。

行夏乃仲尼之训，吾惟后天而奉之。
昨日奉谒还家马上偶成长句亦次前韵用述鄙怀
李至（宋代）

澄波桥远马班如，往复依稀十里余。
春色绕园千树柳，清风吹面一堂书。
已降诗迸骊珠逸，更羡谈挥尘尾疏。
定许贫家卜邻否，欲收残俸便寻居。
减字木兰花
欧阳修（宋代）

年来方寸。十日幽欢千日恨。未会此情。白尽人头可得平。

区区会比。水趁浮萍风趁水。试望瑶京。芳草随人上古城。
寄岳阳刘从事
韩丕（宋代）

秋来忆故人，寓目临大野。
远近闻清商，依稀奏豳雅。
经霜树半红，无风叶自下。
一片洞庭心，聊凭塞鸿写。
秋思二首
马戴（唐代）

万木秋霖后，孤山夕照馀。田园无岁计，寒近忆樵渔。

亭树霜霰满，野塘凫鸟多。蕙兰不可折，楚老徒悲歌。
秋日同陆华父黄元光泛海登佛教台
欧大任（明代）

涛上西风起片帆，青山携手上巉岩。双江秀色看俱发，十载清觞得共衔。

远浦不禁回雁鹜，高台犹为护松杉。求羊若许能相待，三径归来荷短镵。
赠顾工抡代父从军 其一
林茜（清代）

匹马弯弓出塞门，黄沙海雾自朝昏。风霜鍊就奇男子，为报君恩报父恩。
赋跛鳖先生赵万宗
傅崧卿（宋代）

生长兵间接太平，封峦亲见告功成。茂陵遗稿犹施用，跛鳖如何独未行。
依韵答宋中道
梅尧臣（宋代）

朝回思见子，疲马不及换。
入门呼僮仆，鸡犬屡鸣嚾。
中厨尚青烟，知未毕晨爨。
曾不留我餐，忍馁固已惯。
一接道德言，尘坌洗鄽閈。
复出新录书，令人再三叹。
史汉抉精深，文字光粲粲。
虽然饥肠鸣，耽读忽忘肝。
乃惭素所学，掇拾得浅懦。
穷年诵读人，呷呷类鹅鹳。
较量功实倍，要捷未能半。
麤行与细注，健笔凌东观。
天马万里行，筋骨在蹄腕。
不知始何时，方册已盈案。
譬如涉大海，只见波漫漫。
嗟哉勤且敏，固合处文翰。
九阍未迹历，重云若蔽捍。
蓬瀛咫尺间，将度石桥断。
昔为蛟龙腾，今为野鼠窜。
我亦失其宜，朝出不暇盥。
碌碌食廪为，区区升斗筭。
褊衷诚未堪，欲说虑辞曼。
强希高远踪。终作俗嵬唤。
家匮儿女大，裙襦不遮骭。
既穷懒往还，荣悴异菼薍。
老松唯霜知，古布直火浣。
当期心所照，非效目所翫。
蒙评芜累音，亦发颜背汗。
铅刀况易缺，徒假以金焊。
他人焉可欺，适足见谩谰。
来章特美好，愿镂青玉段。
阳台路 为阮亭题余氏女子绣高唐神女图
邹祗谟（清代）

巫山梦，浦兰含彩照，朝云神女。谁把纤秾长短，写出迁延徐步。

谁玉当时，玮态瑰姿，彩毫曾赋。梦来去。又瑶佩褰帷，杳不知处。

但见吴绫一幅，绣无双、鸿惊凤举。綵缥吹烟，香透缯云丝雨。

只描到使君，银钩小字，断肠千缕。大夫枕上依依，梦魂谁主。
晚步即事
钱时（宋代）

晚行丛竹下，群雀忽惊飞。一笑为回首，拈花上翠微。
宋京宏甫见和再次韵
赵鼎臣（宋代）

水花浮空出奇变，散者为霙圆者霰。天翁大是富家翁，细碎剪者亲染练。

山阴晓起右军泣，不见墨池安得砚。从来缘水不充饥，此日正堪批作片。

书生冷淡恶生活，忍冻悲吟诗满卷。不知北里富薰天，舞袖对花裁圈线。

红炉炽炭坐生春，本不畏寒那忆晛。兰台赋风不赋雪，好色岂殊蜂蝶恋。

不如诸孙艺且贤，蜀烹啖客初无倦。诸公速辩欲忘归，尽磨东庄千斛面。
憩有题问政丹房云长松露鹤巢古树穴苍鼠喜而作为五言 其二
唐桂芳（明代）

高人晓骑驴，踏此日影舂。徘徊憩芳草，潇洒哦长松。

道士惯迎憩，美酒能潮容。如何雪色壁，不画双飞龙。

仅留五字句，石涧鸣寒潨。举头起暮霭，城邑何憧憧。
人日
韩淲（宋代）

去年苦无雪，今雨又多风。人日平头过，元宵转眼中。

野梅香更白，文杏色微红。篱落春阴外，楼台晓雾空。
一寸金
仇远（元代）

楼倚寒城，隔岸江山见东越。望远红千尺，游丝起舞，空青一段，斜阳明灭。孤树秋声歇。霜枝袅、尚留病叶。阑干外、带郭人家，蜂房几盘折。

我独逍遥，乘虚凭远，天风醒毛发。问西窗停烛，谁吟巴雨，连床鼓瑟，谁弹湘月。消得青鸾下，分明是、绛台紫阙。何时约、姑射仙人，试手回翦雪。
邹吏目书至有作兼呈吴县尹 其三
陈献章（明代）

天涯仙客病浑家，开过东风几样花。容易江山得重九，问君何地落乌纱。
淳祐祭海神十六首
佚名（隋代）

瀚海重润，地纪亦归。
吞受百渎，限制北陲。
一视同仁，我心则怡。
嘉荐玉币，神其格思。
虔州秋日杂感 其二
李岳生（清代）

金飔瑟瑟卷书帷，一种秋怀付与谁。醨啜便教嗤正则，尘飞无处障元规。

关心歧路游非壮，托业名山志已卑。何日间居酬夙好，呼童种秫妇烹葵。
【双调】新水令_乐道老来方
范康（元代）

乐道
老来方知幼时非，急省悟半途之际。明明的添寿算，暗暗的减容仪。白发相催，全不似少年日。
【驻马听】日月如飞，急急光阴如逝水；去年今日，看看故友眼前稀。想藏阄打马都成非，思包商吟咏成何济，何所宜，都不如保全一点元阳气。
【乔牌儿】叹光阴如过隙，百年人旅中寄。被宿生冤债将身累。今日还了他方利己。
【沉醉东风】从教师诗书颇习，参释道性命根基。杏林中作生涯，橘井内为活计。炼玄元象帝幽微。有一日三岛十洲将名姓题，抵多少一官半职。
【雁儿落】一心待悟真常修物理，萦方寸绝名利，离尘寰远世交，游阆苑达仙契。
【得胜令】呀！我如今参透静中奇，识破动中机。人我山为平地，是非海波浪息。莫待要呆痴，将意马心猿系。休纵放奔驰，现一轮皓月辉。
【折桂令】现一轮皓月光辉，朗朗圆明，无缺无亏，恰一气才分，二仪初判，早三姓支离。生共死有几人悟得，死与生何处归依。奥妙玄微，不索猜疑。若吞却一粒金丹，怕甚么六道轮回。
【离亭宴煞】诵《南华》讲《道德》，谈《周易》见天心，察地利明人事，须持心炼已。分宾主，定浮沉；辨疏亲，识老嫩；通造化，别真伪。晓屯蒙否泰交，知消长盈虚意。甚的是先天至极？打破了太虚空，便是那出世超凡大道理。
读锦帆集怀卓老
汤显祖（明代）

世事玲珑说不周，慧心人远碧湘流。
都将舌上青莲子，摘与公安袁六休。
故刑部李尚书荆谷山集会
张九龄（唐代）

尝闻继老聃，身退道弥耽。结宇倚青壁，疏泉喷碧潭。

苔石随人古，烟花寄酒酣。山光纷向夕，归兴杜城南。
赠别几复
黄庭坚（宋代）

风惊鹿散豫章城，邂逅相逢食楚蘋。
佳友在门忘燕寝，故人发药见平生。
只今满坐且樽酒，後夜此堂还月明。
契阔愁思已知处，西山影落暮江清。
病起闻走马宴同僚走笔戏呈席上
范纯仁（宋代）

平日倦仍衰，那堪更病羸。宾僚闻燕集，冠盖阻追随。

歌筦宜嘉赏，觥觞莫苦辞。酒深缘意厚，但看乐天诗。
霅山和丹岩晚春韵
卫宗武（宋代）

二阮当年总解诗，夷吾父子亦能棋。
家庭粗有消閒乐，未似登山临水时。
水中山花影
杨万里（宋代）

闭轿那知山色浓，山花影落水田中。
水中细数千红紫，点对山花一一同。
和范倅十首
曹勋（宋代）

彩幡金胜袅宫云，碧甲红芽巧斗新。
异县幽怀易牢落，强看儿女艳芳春。
秦淮秋感 其三
王至甸（清代）

旧院风流尚管弦，黄冠云水亦华颠。卧吹横笛淮波晚，一舸重来自在眠。
奉和圣制赐史供奉曲江宴应制
王维（唐代）

侍从有邹枚，琼筵就水开。言陪柏梁宴，新下建章来。

对酒山河满，移舟草树回。天文同丽日，驻景惜行杯。
临封杂咏 其五
田开（宋代）

我爱临封好，江楼四望遥。宾朋须共赏，风月故相邀。

清兴拚成癖，诗狂不碍条。谩劳争自洁，适意乐偏饶。
【双调】庆东原　京口夜泊
汤舜民（元代）

故园一千里，孤帆数日程，倚篷窗自叹漂泊命。城头鼓声，江心窗声，山顶
钟声。一夜梦难成，三处愁相并。　田家乐四首
黍稷秋收厚，桑麻春事好，妇随夫唱儿孙孝。线鸡长膘，绵羊下羔，丝茧成
缲。人说仕途荣，我爱田家乐。
寒暑□□□，□□□□□，□□□□□□。□□□□□，萝卜酱鹿，□□
□烧。人说仕途荣，我爱田爱乐。
东疃沽新酿，西村邀故交，麦场上醉倒呵呵笑。衅都摔腰，王留上标，伴哥
踏撬。人说仕途荣，我爱田家乐。
柳下三椽厦，门前独木桥，客来款曲谁家乐。浮瓜浸桃，蒸梨酿枣，烙饼槌
糕。人说仕途荣，我爱田家乐。
华藏寺云海亭望具区
姜夔（宋代）

茫茫复茫茫，中有山苍苍。大哉夫差国，坐占天一方。

夫差醉莲宫，巨浪摇不醒。越师何从来，夺我玉万顷。

年年亭上秋，一笛千古愁。谁能知许事，飞下双白鸥。
乙丑小春，伯兄出咏菊诗五首命和，时兄迁居南庄，偕坐别去，口占二首 其二
李鹏翀（明代）

旧业新营仅免霜，何如别墅敞华堂。频年闹里身同寄，此日闲中色转芳。

最喜轩轩尘不染，更看习习座生香。从来挟得贤中馈，作客离家亦自忘。
所怀寄何寺簿
于石（宋代）

斜日明远树，落叶走空阶。
闭门寂无事，心澹境自佳。
美人期不寂，此乐谁与偕。
岂无南飞雁，可以寄所怀。
所怀不可寄，孤云渺天涯。
元日马上二绝
范成大（宋代）

泥絮心情雪样髯，诗囊羞涩酒杯嫌。
年来万事都消减，惟有床头历日添。
题若水临周昉画，用虞先生韵
张昱（元代）

一片行云出画檐，东风吹恨满眉尖。凌波鹄峙尘生步，舞镜鸾回月照奁。

杨柳绿肥羞袅娜，樱桃红熟妒香甜。风流更有惊人处，呼下丹青语未淹。
右军祠堂
王十朋（宋代）

欲吊右军千载魂，祠堂荆棘断碑存。老僧相见话前事，问我兰亭几世孙。
放翁自赞四首 其四
陆游（宋代）

进无以显于时，退不能隐于酒。事刀笔不如小吏，把锄犁不如健妇。

或问陈子何取而肖其像，曰是翁也。腹容王导辈数百，胸吞云梦者八九也。
有感
林希逸（宋代）

世事年来百色难，沉思触目是忧端。田家仰麦嗟伤雨，海市无鲜为苦寒。

楮欲秤提官自抑，苗多走弄吏尤奸。身逢昭代还如此，独喜三边虑少宽。
阮郎归·山前风雨欲黄昏
辛弃疾（宋代）

山前风雨欲黄昏。山头来去雪。鹧鸪声里数家村。潇湘逢故人。挥羽扇，整纶巾。少年鞍马尘。如今憔悴赋招魂。儒冠多误身。
七言二首奉答签判学士
苏颂（宋代）

常爱君房言语妙，仍钦叔度德名高。
受厘宣室行膺召，置酒梁园喜誉髦。
辩博方亲谈衮衮，别离俄起恨劳劳。
临岐更辱殷勤句，衰拙何胜异日褒。
【中吕】红绣鞋_秋日湖上红
王举之（元代）

秋日湖上
红叶荒林酒兴，黄花老圃诗情，柳塘新雁两三声。湖老扶不定，山色画难成。六桥风露冷。
栖云吊贯酸斋
芦花被西香梦，玉楼才夜月人空。栖云山小崆峒。蟠桃仙露种，诗句古苔封。教清名天地中。
季高送酒
陈与义（宋代）

自接曲生蓬户外，便呼伯雅竹床头。真逢幼妇著黄绢，直遣从事到青州。
减字木兰花（李公麟山阴图）
仲殊（宋代）

山阴道士。鹤目龟趺多秀气。右领将军。萧散精神一片云。东山太传。落落龙骧兼虎步。潦倒支公。穷骨零丁少道风。
齐天乐 题松萱图为姜西溟母夫人寿
陈维崧（清代）

凭谁细砑吴绫滑，贞松皴来苍窅。鬣可拿云，涛偏沸雨，只伴疏梅衣缟。

霜零雪袅。儿著得书成，龙鳞暗老。十载飘蓬，枝头飞去翠禽小。

乡关悄然回首，小桥新月下，茅屋偏好。肱被轻分，江鱼远致，长祝岁寒相保。

清愁未了。再添笔红萱，栏边斜袅。拟答春晖，此心惭寸草。
送无锡主簿王庾
宋祁（宋代）

莫叹东南远，须荣试吏才。
客从梁苑至，家侍太邱来。
木脱洲程迥，风长橹意催。
蝉知疁稻熟，鰌记海潮回。
讼知间乡犴，糖螯佐寿杯。
牛刀宜自爱，无及武城咍。
赠崔咨议
李白（唐代）

绿骥本天马，素非伏枥驹。长嘶向清风，倏忽凌九区。

何言西北至，却走东南隅。世道有翻覆，前期难豫图。

希君一翦拂，犹可骋中衢。
次吴篁屿赠别
杨公远（宋代）

每嗟人世等浮沤，会聚如云散复收。
诗赋别情无白雪，酒浇离思有青州。
见梅须寄一枝信，对月还关两地愁。
此去若逢风雨夜，肯思细话对床不。
愧故人
文天祥（宋代）

九门一夜涨风尘，何事痴儿竟误身。
子产片言图救郑，仲连本误为排秦。
但知慷慨称男子，不料蹉跎愧故人。
玉勒雕鞍南上去，天高月冷泣孤臣。
登尊经阁二首 其二
安昶（清代）

画栋帘开瑞霭浮，晓云晴日下岑楼。九龙峰秀回环映，万井烟浓次第收。

枫影乱飞溪渡口，桂香轻拂泮池头。从知到此红尘远，无限清光一色秋。
颂古五十五首
释绍昙（宋代）

通身红烂业非轻，血染千山草木腥。
一阵西风卷黄叶，月华如水满空庭。
结交二首 其一
郑思肖（宋代）

凤鸮同为禽，麟虎同为兽。以彼善恶殊，致令分去取。

恶者伪以善，惑世不可究。唯在行事间，以理观于久。

或不近人情，避之如避臭。君子重结交，芳名垂宇宙。
读李群玉集
乐雷发（宋代）

捐玦江头弄钓舟，兰花杜若满芳洲。
如何才子无骚思，只咏蔷薇与石榴。
游普向十首
陈造（宋代）

西湖西岸三百寺，一一题名嗟未能。
他日诛茅追胜赏，却寻诗版验吾曾。
房陵十首
陈造（宋代）

翁媪同围老瓦盆，倒篘新酒杂清浑。
枧南枧北皆春社，且放乌犍卧晏温。
怀昔
陆游（宋代）

偶住人间日月长，细思方觉少年狂。
众中论事归多悔，醉後题诗醒已忘。
鼍作鲸吞吁莫测，谷堙山堑浩难量。
老来境界全非昨，卧看萦帘一缕香。
偈六十九首
释道宁（宋代）

旷劫洞然，孤光皎洁。
不涉功勋，是何时节。
布袋痴憨，丰干饶舌。
大悲千眼觅无踪，体妙虚玄百非绝。
赠天庆观
白玉蟾（宋代）

买得螺江一叶舟，功名如蜡何休休。
我无曳尾乞怜态，早作灰心不仕谋。
已学漆园耕白兆，甘为关令候青牛。
刀圭底事凭谁会，明月清风为点头。
凌丞事挽词二首 其一
葛胜仲（宋代）

铨材今秀孝，较德古沉冥。已悟桃花理，犹翻贝叶经。

妙观存述造，阴德有平停。今夜稽山道，天沉处士星。
和苗时中子君运判亭溪道中双白猿
冯山（宋代）

雪白霜猿久已灵，江山但觉有馀清。优游此地不常出，皎洁一身能自明。

高挂岂知神气王，仰看谁为骨毛惊。因吟佳句成遗恨，安得风前闻啸声。
偈颂七十八首
释正觉（宋代）

藏身须要无踪迹，碧眼胡僧难辨白。
没踪迹处莫藏身，门门廓达了诸尘。
独来将谓无俦侣，闹里忽然逢故人。
柳线含金犹畏冷，梅花破雪已成春。
阿侬千里通身是，善应无方处处真。
颜鲁公祭文帖赞
岳珂（宋代）

当天宝之季岁，腾紫宫之长彗。
骇渔阳之鴂騠，将道洛以饮谓。
以十五万众鼓行之勇，涉二十四郡无人之地。
伟颜门之竞爽，独舍生而取义。
有常山以为之克，有鲁公以为这弟。
合群从而死难，恸怙军而雪涕。
盖将豁百世而开聩矇，澄六合而荡氛翳。
手缔绝纽，躬支横溃。
射羿日之并出，扶杞天于将坠。
斯文也，所谓质之鬼神而无疑，
建诸天地而不悖。又岂止于区区之一酹。
於虖，误主有人，
效忠何罪。胡大僇之正不致于林甫之流，
而所遭之惨乃及于泉明之辈。予持此评，
气洶心痗岂徒赞八体之书，抑以代千载之诔。
吴越王舍利塔
周震荣（清代）

凤凰山前万松岭，碧波云鹤空遗亭。表忠观但存二石，金涂塔况余千龄。

深宫五夜范金土，西域如来留影形。白莲迹古僧难问，白石斋头诗可听。

家山梦远桐乡好，雅事人传翠墨灵。坐想临安千载上，笃生异人五季丁。

弩却胥涛楼叠雪，衙排石笋山围青。万姓依王王佞佛，佛身千亿千穹冥。

蜀汉同时纷割据，触蛮一角悲磷萤。丛丛谁衣山头锦，戚戚终怜牛角鼮。

翠钿紫陌春花辇，私第黄金海物瓶。还乡唱罢王孙去，保叔崔峨月入棂。

乌井荒祠遗老拜，北邙宿草东风醒。君去更寻握发殿，苍苔败瓦，或有功臣型。
秋日次前辈新年韵
陆游（宋代）

老人常独处，一笑比河清。
终日无来客，三年不入城。
高眠听酒滴，危坐对云生。
矫首羲皇世，吾其享大羹？
句
福州幕官（宋代）

从渠腰上有金带，何处山中无菜羹。
次韵吉老十小诗
黄庭坚（宋代）

寒水几痕落，秋山万窍号。
红梨啄乌鹊，残菊挂蠨蛸。
明堂庆成颂
徐鹿卿（宋代）

穆穆圣皇，出震乘乾。二十二载，如日中天。

大祀有彝，亲享凡七。如父配天，昉自今日。

远稽前载，其在成周。皇皇宗祀，奕奕垂休。

近参家法，有若皇祐。一祖二宗，于焉并侑。

时维秋季，涓吉中辛。本以忱敬，秩以仪文。

皇在原庙，推迹本始。锡庆储祥，仙源演迤。

皇入太室，祼献必躬。列圣在天，时降于宗。

皇升玉辂，斋庄中御。一尘不惊，六飞如舞。

皇登阳馆，币玉交陈。伍位时序，遍于群神。

相维辟公，耆俊布列。珩璜锵鸣，笾豆丰洁。

乐既具奏，佾舞工歌。八音克谐，两间浃和。

秋空无滓，万里一碧。璧月珠星，瑞光浮溢。

曶焉低垂，非云非烟。若降若接，郁郁纷纷。

肸蚃潜通，受胙饮福。移班紫宸，嵩呼三祝。

祭泽下流，肆眚端门。雷雨既作，草木皆春。

人曰吾君，兼旬蔬食。孰知陟降，常在帝侧。

人曰吾君，精祷天章。孰知明德，日荐馨香。

凡皆可为，天不容伪。视此休嘉，岂其力致。

一念之善，神人具欢。朝野传夸，中外镇安。

流民可绥，夷狄可灭。天且弗违，人谁敢越。

前星必耀，年谷必丰。人所同欲，天宁弗从。

侔德周成，俪美仁祖。于万斯年，受天之祜。

若古有训，明命难谌。虽休勿休，惟单厥心。

我将不作，臣窃其义。请诵末章，夙夜祇畏。
诗偈 其一四六
庞蕴（唐代）

故宅有宝珠，却向田野求。这个一群贼，赚你徒悠悠。

泥上搽妆粉，壁上涂浑油。愚人见梦事，赞叹道能修。

腊月三十日，元无一物收。
横山
刘倓（宋代）

桐林老子俗情无，鉴胜探奇不觉晡。
幸尔清溪好明月，如行四十里冰壶。
浣溪沙
佚名（宋代）

钓罢高歌酒一杯。醉醒曾笑楚臣来。夕阳维缆碧江隈。蓑笠每因山雨戴，船窗多为水花开。安居流景任相催。
入黄龙洞口迟王石屏黄门戴角峰侍御口占
湛若水（明代）

劄劄肩舆相后先，闻君尚在一把莲。行行十步九回首，及早相将到洞天。
偈颂一百一十七首 其九十三
释绍昙（宋代）

四十年同参，廿馀年相别。不唱菩萨蛮，何暇说佛法。

蓦劄相逢十二峰，我患生盲你患聋。是圣是凡都莫问，且分苔石憩松风。
子大有游东山之约以诗相趣因次其韵
王炎（宋代）

今昔东山约略同，但无红袖肯相从。
不妨小试游山屐，困访骙骙陆士龙。
和康五庭芝望月有怀
杜审言（唐代）

明月高秋迥，愁人独夜看。暂将弓并曲，翻与扇俱团。

雾濯清辉苦，风飘素影寒。罗衣一此鉴，顿使别离难。
行香子（同前）
晁补之（宋代）

前岁栽桃，今岁成蹊。更黄鹂久住相知。微行清露，细履斜晖。对林中侣，闲中我，醉中谁。
何妨到老，常闲常醉，任功名生事俱非。衰颜难强，拙语多迟。但酒同行，月同坐，影同嬉。
闺思
神一（清代）

碧天明月影迟迟，翠袖轻寒香露滋。海内风尘劳客梦，江东罗绮擅文辞。

频惊桂棹回前渚，时整花钿立小墀。子夜明镫犹未寝，鱼笺珍玩感婚诗。
虎丘
王谌（南北朝）

五百年前吾祖宅，云孙从昔未曾经。
山藏古寺窗连碧，水绕平曾稻正青。
台染夜云微带润，剑涵秋水尚余腥。
僧堂借得羊毛笔，自蘸寒泉写石屏。
不揆五十齿满懿庵见过留同芋岩小酌
王夫之（明代）

枫阴荻岸晚烟开，鹤膝逡巡践碧苔。隔岁相看颜似旧，衰年无碧漏仍催。

清宵疏雨喧梧叶，草阁归云腻竹胎。薄遣新欢消夙昔，临觞聊罢筑声哀。
梅兄
李龙高（宋代）

花萼相辉暗递香，岂无难弟伴元方。
水仙只可供奴隶，合得诗人作雁行。
丁宇田家有赠
王维（唐代）

〔英华作田家赠丁禹。注云。集作丁宇。误也。〕
君心尚栖隐。
久欲傍归路。
在朝每为言。
解印果成趣。
晨鸡鸣邻里。
群动从所务。
农夫行饷田。
闺妾（一作妇）起缝素。
开轩御衣服。
散帙理章句。
时吟招隐诗。
或制闲居赋。
新晴望郊郭。
日映（一作［日失］）桑榆暮。
阴昼（一作荫尽）小苑城。
微明渭川树。
揆予宅闾井。
幽赏何由屡。
道存终不忘。
迹异难相遇。
此时惜离别。
再来芳菲度。
摸鱼儿·怪西风
卢祖皋（宋代）

怪西风、晓来敧帽，年华还是重九。天机衮衮山新瘦，客子情怀谁剖。微雨後。更雁带边寒，袅袅欺罗袖。慵荷倦柳。悄不似黄花，田田照眼，风味尽如旧。登临地，寂寞崇台最久。阑干几度搔首。翻云覆雨无穷事，流水斜阳知否。吟未就。但衰草荒烟，商略愁时候。闲愁浪有。总输与渊明，东篱醉舞，身世付杯酒。
赠惠律大师
刘昭禹（唐代）

秋是忆山日，禅窗露洒馀。几悬华顶梦，应寄沃洲书。

风月资吟笔，杉篁笼静居。满城谁不重，见著紫衣初。
癸未生朝躔父公父以酒肴而华其陋赋一绝
陈藻（宋代）

家贫何敢知生朝，多谢开尊慰寂寥。
要迹一杯辞不受，便埯拙句作琼瑶。
过独流昔官军破贼处
冯誉骢（清代）

纵目平芜阔，居然古战场。寒沙沈剑戟，废垒下牛羊。

日落墟烟寂，天空秋水长。乱余几人在，应与计耕桑。
西山草堂
杜牧（唐代）

何处人事少，西峰旧草堂。晒书秋日晚，洗药石泉香。

后岭有微雨，北窗生晓凉。徒劳问归路，峰叠绕家乡。
醉题二首
方回（元代）

倏忽侵寻八十翁，平生学问见诗中。
可因道术仙能到，何用禅诗佛不同。
是是非非双鬓白，莺莺燕燕百花红。
太岁壬寅题此句，小楼买酒酹东风。
蓦山溪
周邦彦（宋代）

江天雪意，夜色寒成阵。翠袖捧金蕉，酒红潮、香凝沁粉。帘波不动，新月淡笼明，香破豆，烛频花，减字歌声稳。

恨眉羞敛，往事休重问。人去小庭空，有梅梢、一枝春信。檀心未展，谁为探芳丛，消瘦尽，洗妆匀，应更添风韵。
次韵补柳子厚八愚诗 其六 咏愚岛
汪炎昶（宋代）

海仙怜憨痴，相嬉幻蓬岛。池悬孤影直，云增危势好。

鹤盘意欲下，树滋色难老。春风慎披拂，勿俾生凡草。
三和
项安世（宋代）

易简乾坤正理，宽平雅颂真情。
何处如今更有，壁间床下秋声。
秋夕
黎恂（清代）

百感此交集，小窗明月阴。梧桐支老干，蟋蟀诉秋心。

忧患梦如昨，蹉跎人到今。生涯三亩在，不必问升沈。
读西京杂记十三首次渊明读山海经韵 其四
李彭（宋代）

飞燕倾人国，专夜居昭阳。当时姊弟贵，坐阅岁月长。

琉璃作窗扉，金翠粲以光。无复闻勤俭，敦朴追文皇。
哭御史王公 其四
黄溍（元代）

玉堂政要谪仙人，何意先成采石坟。人物渺然时事异，漫今平地有青云。
答澹归师见赠
尹琦（明代）

旷代相期只一人，羡君能付等閒身。还家可作腰金贵，蹈海宁甘粒食贫。

谏草焚馀浑似梦，头颅秃去任生新。当年媒孽风波起，谁得相从世外臣。
杨孔直司训南楼卷
李坚（贞夫）（明代）

南楼在何许，乃在附郭东。青山四面合，嘉树起茐茏。

爽气日夕浮，野色窥帘栊。主人关西裔，弓裘绍青风。

凭高时送目，情思遥冲冲。朅来伐木音，丁丁鸣谷中。

幽人不可见，欲往道靡从。谱作高山调，写之托丝桐。

翛然意忘归，前途下高舂。
精思
秦观（宋代）

精思洞元化，白日升高旻。
俯仰凌倒景，龙行速如神。
半道过紫府，弭节聊逡巡。
金床设宝几，璀璨明月珍。
僊者二三子，眷然骨肉亲。
饮我霞一杯，放怀暖如春。
遂朝玉虚上，冠剑班列真。
无端拜失仪，放斥令自新。
云霄难遽返，下土多埃尘。
淮南守天庖，嗟我实何人。
喜晴
陆游（宋代）

一夜霜风扫积阴，檐间唤起有鸣禽。
满窗零乱梧楸影，邻巷萧条鸡犬音。
文史渐宜精讨阅，湖山仍得饱登临。
园丁也解娱翁意，艺果移花已满林。
贺新郎五十八首 其二十一
蒋士铨（清代）

帝命三公从。拥朱轮、曲江风度，天然端重。问俗省方行紫塞。

香天边旁陪奉。更乐事、还同万众，吁咈都俞人未识，掌丝纶、帷幄推姚宋。

帐殿月、外蕃共。

属车尘里携雏凤，似终童短衣绣靺，雕鞍飞控。拂袖御烟春蔼蔼，到处河冰回冻。

听晓角、霜天初弄。佳气陪京云烂漫，看龙盘、虎踞知天纵。

拜手上、冈陵颂。
送尚斋太守归省 其三
陆继辂（清代）

知音求不易，况乃求知心。遇君冠盖场，萧然若山林。

唯诺习良易，直谅意所钦。恒言出肺腑，片语成规箴。

十年互相资，交深学亦深。因君返初服，益自悲尘襟。

愿趁下水船，集此焚巢禽。巢禽归不得，且当归故岑。
瑞孙周岁
袁说友（宋代）

头颅七十已看看，喜抱孙来傍晬盘。
敢望吾家有英物，箕裘且欲恋儒冠。
江门早发示文玉廷吹雨弟
何士域（明代）

晓风吹不断，客路乍扬舲。堤柳恣情碧，江云作意青。

馀寒销短袂，残梦失长亭。去去天涯杳，孤鸿不可听。
题县八景 其六 丘林梅月
吴士耀（明代）

冰姿只合对蟾光，懒向繁华竞斗妆。开向百花头上早，春风不改旧时香。
云
罗邺（唐代）

纷纷霭霭遍江湖，得路为霖岂合无。

莫使悠飏只如此，帝乡还更暖苍梧。
赠宝觉
王安石（宋代）

大师京国旧，兴趣江湖迥。
往与惠询辈，一宿金山顶。
怀哉苦留恋，王事有朝请。
别来能几时，浮念剧含梗。
今朝忽相见，眸子清炯炯。
夜阑接软语，令人发深省，化城出天半，远色有诸岭。
白首对汀洲，犹思理烟艇。
偈颂一百六十首
释宗杲（宋代）

丹霞烧却木佛，翠微供养罗汉。
一人左手抬，一人右手按。
宾主既历然，吾道一以贯。
师子独游行，岂复求侣伴。
团圞擘不开，打鼓普请看。
虽不直分文，倾国不肯换。
鹊桥仙·春情
黄升（宋代）

青林雨歇，珠帘风细，人在绿阴庭院。夜来能有几多寒，已瘦了、梨花一半。
宝钗无据，玉琴难托，合造一襟幽怨。云窗雾阁事茫茫，试与问、可杏双燕。
孙亮初白鼍鸣童谣
佚名（魏晋）

白鼍鸣。龟背平。南郡城中可长生。守死不去义无成。
春雪
江源（明代）

松州三月一尺雪，山城十日一日情。蜀人忍耐越人冷，北山惨淡南山明。

边兵每苦春衣薄，土俗先占秋麦成。此事可愁亦可喜，呼儿酌酒聊为情。
春夜
何震彝（清代）

密树驻春色，虚轩生夜凉。主人恣幽讨，携策离层堂。

流景一何迅，云物森清苍。疏星入波碎，残雾濛天长。

有怀不少替，晞晞夜未央。重厓月痕匿，空林烟丝香。

风景自尔殊，沦此荒遐乡。嘉客罕见存，谁与倾壶觞。
夜飞鹊·蔡司户席上南花
吴文英（宋代）

金规印遥汉，庭浪无纹。清雪冷沁花薰。天街曾醉美人畔，凉枝沁插乌巾。西风骤惊散，念梭悬愁结，蒂翦离痕。中郎旧恨，寄横竹、吹裂哀云。
空剩露华烟彩，人影断幽坊，深闭千门。浑似飞仙入梦，袜罗微步，流水青蘋。轻冰润□，怅今朝、不共清尊。怕云槎来晚，流红信杳，萦断秋魂。
谨和老人夏日东山即事二首
洪咨夔（宋代）

菜把野园送，花枝邻巷附。
捣蟾和绛雪，骑斗弄青霞。
古帖临禽李，新诗续稻瓜。
晚凉随杖履，携酒访鱼槎。
和再游二首 其一
吕陶（宋代）

仙居殊不类樊笼，潇洒清凉皆可封。寒溜恰如扬子水，脩筠应有稚川龙。

云深况是门无客，人去惟闻鹤在松。向此却疑推律法，应钟何事代林钟。
再和
冯山（宋代）

此品何尝下小团，分甘仍值雪霜寒。恐尘竹叶微蒸过，要细银杆旋碾看。

紫盏烘时愁俗客，清风来处属仙官。平江一啜吟佳句，起舞不知天地宽。
魏城马南瑞以异香见贻且索诗为赋二首 其二
毛麾（金朝）

二卉真香岂复加，便宜编谱入雄誇。留残一点蔷薇水，幻出诸天薝卜花。

佩带正垂金钿小，薰炉孤起翠云斜。金笼甲帐豪华事，惭愧桑枢瓮牖家。
紫微亭
梅尧臣（宋代）

江云如旗脚，墨点飞雁行。
平圃采芳菊，上水酌桂浆。
为言此何时，杜子逢重阳。
醉思庄生达，哂彼齐景伤。
至今孤亭间，独有九日章。
昔我来齐山，山僧迎道傍。
骑马到寺门，乱石屹若墙。
值雨不遍历，但取山泉尝。
牧之旧游处，苔滑屐莫将。
却返弄水涯，隔溪望青苍。
绝顶见茅屋，洪波日汤汤。
云霞与雁鹜，还动秋客肠。
去逾十五年，游宦韩陈梁。
哀哀遘祸殃，乃再居南方。
欲往尚未可，追吟寄支郎。
艮岳百咏 寿山
李质（唐代）

结构崇高秀气连，清风不老月长圆。春游玉座时相对，花发莺啼亿万年。
叠山
谢翱（宋代）

礧磈复崔嵬，晴云拨不开。钟闻上界响，石自太湖来。

灵草捣为药，寒松烬作煤。欲穷登览兴，未到已徘徊。
太清乐 其二
赵佶（宋代）

五节清香半夜焚，天人玉女尽遥闻。

味同气合遥相应，绛节霓旌下五云。
偈颂七十二首 其六十
释祖钦（宋代）

动弦别曲古今稀，觌面相呈第二机。祖父不曾离正位，一帘化日自迟迟。
【中吕】普天乐　维扬怀古
汤舜民（元代）

问扬州萦怀抱，城开锦绣，花弄琼瑶。红楼百宝妆，翠馆千金笑。一自年来
烟尘闹，月明中声断鸾箫。绝了信音，疏了故旧，老了英豪。　金陵怀古
问钟陵纷纷事，衣冠似古，风物随时。台空江自流，风去人不至。晋阙吴宫
梁王寺，费古今多少诗词。山围故国，歌残玉树，香冷胭脂。　姑苏怀古
问姑苏繁华地，曾闻鹿走，谩说乌栖。黄金销范蠡身，花露滴西施泪。一代
英雄如昨日，卧麒麟高冢累累。长洲野草，孤城流水，古殿残碑。　钱塘怀古
问钱塘西湖路，几番有梦，十载无书。柳边苏小家，花下逋仙墓。总是当年
题诗处，料应来满目荒芜。亭台拽塌，笙歌静悄，风物萧疏。　别友人往陕西
有志在诗书，无计堪犁耙。十年作客，四海为有。休言许劭评，不买君平卦。
望长安咫尺青云下，路漫漫何处生涯。知他是东陵种瓜，知他是新丰酒，知他
是韦曲寻花。　友人为人所诬赶杭
袖拂瘐公尘，人上杨朱路。襟怀磊块，囊橐萧疏。应门无三尺童，倚闾有七
旬母。锦笺题到关情处，真乃是一般愁一样嗟吁。去则去沧波中白鸥念侣，想则
想瑶台畔青鸾寄语，盼则盼碧天边紫凤衔书。　送友回陕
书剑不求官，萍水常为客。嫌的是骑驴灞桥，喜的是走马章台。生来解佩心，
捏尽看花怪。短帽轻衫春风外，等档间袖得香来。青门绮陌，花营锦寨，谁不知
宋玉多才？　送人迁居金陵
昨日武林春，明日阳关晚。鲲鹏路远，鸥鹭盟寒。羞将鲁酝斟，笑把吴钩看。
一札征书休辞惮，赤紧的五云深咫尺天颜。头颅未斑，功名莫懒，富贵何难！眼
落处是田园，脚到处为乡党。须开笑口，休断情肠。春风朱雀桥，夜月乌衣巷。
恰便是离却人间居天上，更三般儿绝胜钱塘：瞻九重乾坤荡荡，看六市人烟穰穰，
听五更珂锵锵。
芳草短长亭，流水东西渡。满怀怅怏，举步趑趄。非酬击楫歌，不献凌云赋。
地阔天高金陵路，有纶竿何处无鱼。说甚么光阴迅速，愁甚么云山间阻，问甚么
松菊荒芜。　送丁起东回陕（斯人学煅炼）
玉立照青春，金匮消白日。调和内景。运化玄机。虽无胶漆情，还有醇醪味。
执手河梁君须记，再相逢何处追随。知他在华阳武夷？知他在丹山赤水？知他在
玄圃瑶池？
呈外舅孙莘老二首
黄庭坚（宋代）

九陌黄尘乌帽底，五湖春水白鸥前。
扁舟不为鲈鱼去，收取声名四十年。
堂后梅
王遂（宋代）

阿母亲栽白玉堂，分明雪色变青黄。
不须徙倚横枝看，留作江南第一香。
和远老四首
吴芾（宋代）

身居仕路梦家山，一日君恩放我还。
从此便为终老计，只愁造物靳清閒。
怀友李衜行
赵希东（宋代）

鸥聚情方洽，如何又别离。
盍簪无甚乐，判袂觉凄其。
有约常逾岁，相逢未有期。
登临閒散处，怅望日轮西。
寄虞氏兄弟
王安石（宋代）

一身兼抱百忧虞，忽忽如狂久废书。
畴昔心期俱丧勇，此来腰废更悉虚。
久闻阳羡安家好，自度渊明与世疏。
亦有未归沟壑日，会应相近置田庐。
句
崔子厚（宋代）

衣锦荣名虽烜赫，挂冠高节莫因循。
和徐季功舒蕲道中二十首
王之道（宋代）

三日春霖发土毛，道傍芳草半人高。
马头问是棠梨市，一片梨花映小桃。
杨学士廷秀过访
孙锐（宋代）

握手别君东渡，衔杯当我西归。
少微星动百里，弹冠亦属忘机。
寄梓岩西堂和尚
释如珙（宋代）

每问往来兴寝事，惟言闭户自安禅。
西丘寿到八十四，住院都卢无十年。
吊侯圭常侍
李洞（唐代）

我重君能赋，君褒我解诗。三堂一拜遇，四海两心知。

影挂僧挑烛，名传鹤拂碑。涪江吊孤冢，片月下峨嵋。
送王生之临邛省州守叔父献甫 其一
徐熥（明代）

西北胡笳不断吹，送君南浦泪如丝。荆门树影云中尽，巫峡猿声月下悲。

客路装轻怀匕首，驿楼灯现望峨眉。天涯何处能相忆，孤馆残更梦觉时。
句
雍陶（唐代）

古木闽州道，驱羸落照间。
投村碍野水，问店隔荒山。
（见《泉州志》）
采桑子
晏几道（宋代）

无端恼破桃源梦，明日青楼。玉腻花柔。不学行云易去留。

应嫌衫袖前香冷，重傍金虬。歌扇风流。遮尽归时翠黛愁。
远烟
处默（唐代）

霭霭前山上，凝光满薜萝。高风吹不尽，远树得偏多。

翠与晴云合，轻将淑气和。正堪流野目，朱阁意如何。
别春
赵秉文（金朝）

年年春去归何处，今日须为别一番。把酒问花花不语，夜来风雨泪珊珊。
次韵竹溪题达卿后坡
刘克庄（宋代）

贫士莫难乐不改，圣人固以遁为嘉。
宁披龙具去耕野，奚事鹤书来起家。
古有逸民逃举选，今无烈士矫贪夸。
鬳翁晨遣诗筒至，昨夜寒灯屡结花。
雪后，便欲与同僚寻春，一病弥月，杂花都尽，独牡丹在尔，刘景文左藏和顺阇黎诗见赠，次韵答之
苏轼（宋代）

残花怨久病，剩雨泣馀妍。不见双旌出，空令九陌迁。

知君苦寂寞，妙语嚼芳鲜。浅紫从争发，浮红任蚤蔫。

天葩尚青萼，国色待华颠。载酒邀诗将，臞儒不是仙。
次周益公韵
楼钥（宋代）

别驾归来自赣川，相迎方叹别经年。
为言相国珠玑语，寄问祠经山泽仙。
妙句耸观亲盥手，满城争玩日骈肩。
退怜母子方偕隐，却恐虚名似此传。
秋夕与友人话别
崔涂（唐代）

怀君非一夕，此夕倍堪悲。华发犹漂泊，沧洲又别离。

冷禽栖不定，衰叶堕无时。况值干戈隔，相逢未可期。
连理枝
邵叔齐（宋代）

淡泊疏篱隔。寂寞官桥侧。绿萼青枝风尘外，别是一般姿质。念天涯、憔悴各飘零，记初曾相识。雪里情寒逼。月下幽香袭。不似薄情无凭准，一去音书难得。看年年、时候不窬期，报阳和消息。
出雁山
王十朋（宋代）

三宿山中始出山，出山心尚在山间。浮名夺我林泉趣，不及高僧一味闲。
汪信民顷赴符离约谒告还家为盛集戏作诗嘲之以助一笑仍率诸友同赋
谢逸（宋代）

君如霜鹘精爽老，目睨云霄长侧脑。不种河阳满县花，手披泮水收芹藻。

闭门较艺防请谒，门外宾朋迹如扫。饥肠得酒吼怒雷，牙颊生烟喉吻燥。

青灯枕上梦蛾眉，惊魄酷怕寒砧捣。纵未休粮仙骨轻，丹田亦合生梨枣。

归来清狂尚未减，怀抱向人辄倾倒。不作孟公投辖饮，乃欲悲吟效郊岛。

明年东风破柳条，万里晴江波浩浩。此时扁舟挽不留，依旧儒官守枯槁。

只今有酒不浪饮，迎腊寒梅为谁好。相将风雪不饶人，拂面飞花故相恼。

期君三日不如盟，定作回波嘲栲栳。
问春
何佩珠（清代）

底事年年费送迎，回黄转绿判枯荣。于人岂有炎凉意，入世何多旖旎情。

未必易圆双燕语，竟能催得百花生。漫天匝地红无数，可是君才长养成。
送正观
方觐（清代）

三年不见故山秋，一枕西风万里愁。已识关中迁大姓，谁知天际有归舟。

飘零节候惊黄叶，浩荡烟波想白鸥。行到江南堪下泪，暮云衰草满汀洲。
唐封泰山乐章 豫和六首 其一
张说（唐代）

挹泰坛，紫泰清。受天命，报天成。竦皇心，荐乐声。

志上达，歌下迎。
次韵景仁留别
苏轼（宋代）

公老我亦衰，相见恨不数。
临行一杯酒，此意重山岳。
歌词纻清，琴弄黄钟浊。
诗新眇难和，饮少仅可学。
欲参兵部选，有力谁如荦。
且作东诸侯，山城雄鼓角。
南游许过我，不惮千里邈。
会当闻公来，倒屣发一握。
次韵薛奉常清凉山灵潭寒瀑二绝句 其二
许及之（宋代）

田家要雨随即雨，岂识潜珍在中止。霏微不绝自成霖，万古禾头不生耳。
南歌子（赠赵顺道）
姚述尧（宋代）

咳唾琼珠璀，精神冰玉寒。不求名利不谈玄。明月清风相对、自怡然。

潇洒真仙隐，繁华小洞天。薰风飒飒度虞弦。更拥姬姜何惜、醉华年。
小金山谒苏文忠公祠
李一契（明代）

水带环窗绿，山屏隔岸青。仰高来古寺，览胜历幽亭。

九死孤忠在，三生旧梦醒。念亲久延伫，拥棹下前汀。
卜算子 画菊
许淑慧（清代）

松下短篱边，开谢都无主。画出凌霜一点心，不怕风和雨。

著意染生绡，秋影深深处。试问罗含宅里花，还似当年否。
古意
薛馧（唐代）

昨夜巫山中，失却阳台女。朝来香阁里，独伴楚王语。
新春喜雪
薛瑄（明代）

立春才是第三朝，喜见春空雪乱飘。天上瑶台应错落，人间玉岭正岧峣。

固知吐气乾坤满，顿觉游尘户牖消。却上小楼閒纵目，八纮清思迥难招。
大言 其四
黎士弘（清代）

花发大堤西，花发大堤东。策马谁家子，蹀躞凌春风。

行道各借问，名父忝上公。郁郁守贫贱，执鞭甘所从。
八月十日夜看月有怀子由并崔度贤良
苏轼（宋代）

宛丘先生自不饱，更笑老崔穷百巧。
一更相过三更归，古柏阴中看参昴。
去年举君苜蓿盘，夜倾闽酒赤如丹。
今年还看去年月，露冷遥知范叔寒。
典衣自种一顷豆，那知积雨生科斗。
归来四壁草虫鸣，不如王江长饮酒。
（王江，陈州道人。
）
幽窗自咏
邬骥（明代）

买断芹塘数亩田，随时耕耨度流年。起三间屋遮风雨，读几行书对圣贤。

从此尽依鸥鹭乐，于今不为利名牵。閒来无事轩前坐，明月清风得自然。
沈恒文今夏抱病病已将绝承佛口亲宣使之更住世作功德长生白业从此霍然阅三日览揆即叙此奉寿 其二
释今无（明代）

麒麟阁上名应旧，佛座金屏又特书。一寺长干光灿烂，蓬莱跨鹤岂能如。
薄薄酒
陈造（宋代）

薄薄酒，颜可丹。
粗粗布，身不寒。
丑丑妇，贫相欢。
人生浪行路难，丑不外骛心内安。
富贵底用极力奸，政自沐猴求棘端。
君不见寒儒肮脏默自守，横前书笈，燕坐瓮牖。
麻畦可衣，秫田可酒。
抽针纫绽，侑樽鼓缶，齐眉结发，赖有此妇。
人不裂眦，事无掣肘。
陶陶此兴殊未穷，一身易足天地中。
巷东毕公子，为乐渠能同。
宅舍颇轩亭，园池亦花草。
相过便开樽，掀髯写怀抱。
兰芳菊秀梅含春，拂翠匀红随分好。
乏爱不无苧衣赠，取醉何妨{上四下离}倒。
毕公子，吾之乐兮乐自如，
一杯对妇兮，布衣蔽其躯。
君之乐兮有馀，妓女能楚楚，
樽罍应指呼，醉乡宽闲兮吾得俱。
设侍以金谷倾城之艳姝，酌以宜城九醖之醪敷。
被狐白兮拥罗襦，朝歌暮燕，穷欢极娱。
婪酣佁似骄妻孥，外若丰泽中槁枯。
吾不彼原犹彼不吾羡。
毕公子，方吾徒，
狂歌而起舞，更酬而递劝。
盖不知南威嫫母之有妍丑，
衮衮衣短褐之为贵贱。
彼骄其有，殆醯鸡之撇天。
贪其取，如蜗牛之交战。
益知心怡愉，无穷涂，中焚如，无亨衢。
毕公子，倡予和女笙应竽。
他年遂初赋，老盍歌归去。
尘里无旷怀，人间有同趣。
四方向来志，一巢今可具。
亦不原黄金为梁桂为柱，茅屋三间近君住。
送鄜州节判任元老罢任东归二首 其一
朱自牧（元代）

长途冰雪岁峥嵘，客里那堪送客行。万里归心应接淅，一尊别酒且班荆。

春生汶水庭闱近，人去雕阴幕府轻。欲仗征鸿寄消息，地寒不肯过边城。
平津阁望雨
李纲（宋代）

平津景物晚依依，正是梅黄麦秀时。云气遮山来骤雨，水痕侵石涨湍溪。

蒹葭带渚披离叶，松柏连山鼓舞枝。迁客不堪流落恨，凭高北望意凄洏。
送萧颖士赴东府，得浅字
刘太冲（唐代）

吾师继微言，赞述在坟典。寸禄聊自资，平生宦情鲜。

逶迟东州路，春草深复浅。日远夫子门，中心曷由展。
和邵兴宗秋夜学舍宿直
司马光（宋代）

直舍逍遥度清夜，暂投逢掖解儒冠。
高楼影背星河转，疏生气兼风露寒。
篱下黄花新蕊乱，门边碧柳旧株残。
折腰把板今无有，勿似陶潜遂弃官。
五公堂
梅尧臣（宋代）

履道坊中白家宅，五桥庄北晋公堂。
昔年二老曾相乐，今日五公名独光。
举事是非都不问，接花寺节暂能忙。
清尊雅曲易为厌，自有图书列在傍。
道出南浦见萧子庄十首 其一
陈渊（宋代）

雾压山城石径遥，笋舆乘月度溪桥。已投柳舍人方起，却访鳣堂市未嚣。
游洞霄
释法照（宋代）

天柱华心结蕊宫，翠蛟飞玉滚溪风。
岩生洞穴非人世，不到那知造化功。
琴曲歌辞。蔡氏五弄。秋思二首
鲍溶（唐代）

胡风吹雁翼，远别无人乡。君近雁来处，几回断君肠。

昔奉千日书，抚心怨星霜。无书又千日，世路重茫茫。

燕国有佳丽，蛾眉富春光。自然君归晚，花落君空堂。

君其若不然，岁晚双鸳鸯。顾兔蚀残月，幽光不如星。

女儿晚事夫，颜色同秋萤。秋日边马思，武夫不遑宁。

燕歌易水怨，剑舞蛟龙腥。风折连枝树，水翻无蒂萍。

立身多户门，何必燕山铭。生世不如鸟，双双比翼翎。

季秋天地间，万物生意足。我忧长于生，安得及草木。

试从古人愿，致酒歌秉烛。燕赵皆世人，讵能长似玉。

俯怜老期近，仰视日车速。萧飒御风君，魂梦愿相逐。

百年夜销半，端为垂缨束。
渔家傲
欧阳修（宋代）

二月春耕昌杏密。百花次第争先出。惟有海棠梨第一。深浅拂。天生红粉真无匹。

画栋归来巢未失。双双款语怜飞乙。留客醉花迎晓日。金盏溢。却忧风雨飘零疾。
河南王尹初到以诗代书先问之
白居易（唐代）

别来王阁老，三岁似须臾。
鬓上斑多少，杯前兴有无。
官从分紧慢，情莫问荣枯。
许入朱门否，篮舆一病夫。
龙潭 其一
白玉蟾（宋代）

尖峰簇簇穿林笋，曲径盘盘绕树藤。中有古潭深万丈，老龙独卧似禅僧。
再游岳麓示法光其邻道林人言陶士衡旧居也五
胡寅（宋代）

旧诗不省作何言，新句无奇墨乱翻。
要是云山通宿契，故将文字寄深论。
和韩孟郁五石斋听雨诗
苏景熙（明代）

梧桐叶底雨铃铃，五石苔痕惭上青。最好登楼携客咏，偏宜把酒与君听。

斜侵草阁飘花入，乱点山门带竹扃。闻说溪头春水满，潮来重订种鱼经。
送黄殿讲成父赴广东漕四首 其四
王迈（宋代）

尺一催归白玉京，浮云偏妒月华明。凤凰远举弋何慕，鶗鴂争华草不馨。

馆列翘才难致仕，杖携灵寿莫扶倾。重瞳不见贾山久，犹驾轺车作德星。
陶山十咏和邓牧心·舜田
林景熙（宋代）

闻说东夷有圣人，历山何处此耕云。
露苗犹洒当年泣，寂寞春风鸟自耘。
说诗八首
宋湘（清代）

三百诗人岂有诗，都成绝唱沁心脾。
今人不讲源头水，只问支流派是谁。

涂脂传粉画长眉，按拍循腔疾复迟。
学过邯郸多少步，可怜挨户卖歌儿。

心源探到古人初，征实翻空总自如。
好把臭皮囊洗净，神仙楼阁在高虚。

豫章出地势轮囷，细草孤花亦可人。
独有五通仙杜老，各还命脉各精神。

学韩学杜学髯苏，自是排场与众殊。
若使自家无曲子，等闲铙鼓与笙芋。

池塘春草妙难寻，泥落空梁苦用心。
若比大江流日夜，哀丝豪竹在知音。

文章妙绝有邱迟，一纸书中百首诗。
正在将军旗鼓处，忽然花杂草长时。

读书万卷真须破，念佛千声好是空。
多少英雄齐下泪，一生缠死笔头中。
春日
温庭筠（唐代）

问君何所思，迢递艳阳时。
门静人归晚，墙高蝶过迟。
一双青琐人，千万绿杨丝。
屏上吴山远，楼中朔管悲。
宝书无寄处，香毂有来期。
草色将林彩，相添入黛眉。
渡海歌
刘伯琛（清代）

天风浩浩波茫茫，馀皇晓发趋扶桑。摐金伐鼓辞鹭岛，欻如鹍翼凌霄翔。

水天一碧渺无际，振衣四顾心彷徨。浑沦囊括包六合，千樯万楫同秕糠。

平生胸臆俗尘贮万斛，到此甫得一涤冰雪肠。管窥蠡测笑鄙陋，纵目不觉嗟望洋。

冯夷镇静飞廉藏，鼋鼍偃伏虹垂梁。方壶员峤彷佛见，蛟宫蜃市岂尽言荒唐。

徐福田横久已逝，声消迹泯谁能详。但见金乌玉蜍浴万古，呼吸近欲通天阊。

红沟水霞赭，黑沟波沸汤。鬼蝶妖蛇闇瞰伺，日星惨澹腥风飏。

嗟哉落漈之舟一往不可返，鹢首簸荡随低昂。遥从稊米辨岩谷，涉险默默邀神光。

澎湖列岛五十五，田田莲叶花中央。形胜居然控台厦，天设锁钥资岩疆。

曾闻昔年探丸客作逋逃乡，负嵎亦复骄夜郎。鳄剸犀截散乌合，天戈一指消欃枪。

方今清宴八𡉞静，献赆绝域来梯航。洪纤悉约涵万派，台飓永息波不扬。

查乘贯月一苇航，十洲三岛恣徜徉。他日归田颇足自矜炫，川渟渎渚何啻沤泡浮坳堂。
咏史上·邴原
陈普（宋代）

无数潜龙不肯藏，炎精展转遂无光。
间关鲸海缘何事，更问辽东作范滂。
郊庙歌辞。祀九宫贵神乐章。豫和
佚名（唐代）

享申百礼，庆洽百灵。上排阊阖，洞入杳冥。

奠玉高坛，燔柴广庭。神之降福，万国咸宁。
闻蝉感怀
贾岛（唐代）

新蝉忽发最高枝，不觉立听无限时。

正遇友人来告别，一心分作两般悲。
族侄孙子荣之子神童颜老不幸短命而死哭之不足三诗以悼之 其三
戴复古（宋代）

汝祖积阴德，汝翁多读书。汝生天报施，汝死又何如。

脩短有定数，贤愚莫问渠。冥官闻恸哭，还许再来无。
叙吟
朱庆馀（唐代）

雅道辛勤久，潜疑鬓雪侵。未能酬片善，难更免孤吟。

有景皆牵思，无愁不到心。遥天一轮月，几夜见西沈。
偈颂一百零三首 其八十八
释月涧（宋代）

东湖东湖见，西湖西湖见。八月十五夜，皎皎如镜面。
见二毛
郑善夫（明代）

去国星霜变，违时老惫成。荒迷一身在，汨没二毛生。

世短思飞舄，途穷乞步兵。昏尘干气象，沟壑未忘情。
重九遣兴
黄裳（宋代）

佳节叹短晷，清爽惬幽抱。新故遽相代，意思幸长好。

百年如秋遽，行行越中道。重九虽百回，半百已云过。

云液倾新醅，篱花摘灵草。但约金卮空，何愁玉山倒。

且趁马台游，莫管龙山帽。
初秋喜雨 其二
赵奉（宋代）

柴门过雨稻花香，一抹轻烟锁绿杨。四句吟成谁与和，怀人日日九回肠。
闻无逸兄下第归
谢薖（宋代）

丰林分首各消魂，兄弟伤离况玉昆。初谓过都留虎脊，又令点额向龙门。

往闻淮北雪花大，归值江南梅雨昏。欲寄短书无别语，年来花柳自村村。
踏莎行
张孝祥（宋代）

万里扁舟，五年三至。故人相见忧堪喜。山阴乘兴不须回，毗耶问疾难为对。
不药身轻，高谈心会。匆匆我又成归计。它时江海肯相寻，绿蓑青蒻看清贵。
寄南唐吴监岳兼白鹿书院
项安世（宋代）

诛茅一亩竹三椽，绕舍畦蔬满屋荃。
掷廪峰前新庙令，勘书台屋老儒仙。
西山草木归吟藁，东汇烟云入瓮天。
合与平庵管风月，便称行守莫称權。
闻补堂游寓山因祭祁忠敏公
全祖望（清代）

落日旷园冷，寒芒止水尊。百年传胜地，五马式清门。

尚有藏书架，为寻理碧痕。我尤念公子，谁酹未招魂。
余与李廌方叔相知久矣，领贡举事，而李不得
苏轼（宋代）

与君相从非一日，笔势翩翩疑可识。
平生谩说古战场，过眼终迷日五色。
我惭不出君大笑，行止皆天子何责。
青袍白紵五千人，知子无怨亦无德。
买羊酤酒谢玉川，为我醉倒春风前。
归家但草凌云赋，我相夫子非臞仙。
次韵答璧侍者五首
陈造（宋代）

佛屋连延跨翠微，看云手版向曾持。
重游不是寻春去，冷眼漂花卷絮时。
李豫石常吉得旨归养赋赠 其三
何吾驺（明代）

一经万里著金门，归拥朱衣尚泪痕。愿祝千龄衔舜日，徵书将母起輶轩。
晚宿山中与土酋共寝情亦真率因赋此诗
程本立（明代）

寂寂空岩夜，凄凄急雨寒。土酋分武帐，山鬼怪儒冠。

天欲劳筋骨，人当见胆肝。忘形自高枕，睡熟梦金銮。
枣
张祖继（清代）

叶薄不争桃李阴，子多却胜栗成林。风枝偶落空闻响，露草潜藏没处寻。

自负晚年仍火色，谁知野老有丹心。杜陵时感徵求苦，枨触西邻泪满襟。
寄妇三章 其三
姚燮（清代）

谁谓春可乐，翻令子心警。年年芳草生，去去结游靷。

屡别行计熟，笥箧早安整。但言莫迟归，含意已无尽。

梁燕不独飞，徘徊日夕影。念我知迢迢，灯寒梦凄紧。
送叶茂叔淮安教
方回（元代）

为儒元匪易，入仕似无难。
捷疾非科第，飞腾即教官。
梁城依汴古，楚郡号淮安。
台省多知己，书灯莫遣寒。
蚬子和尚赞
释法薰（宋代）

把个里捞波，做尽穷伎俩。
推出酒台盘，至今收不上。
宁羌道中
张问安（清代）

一径摩天去，冈峦取次行。近村来树色，累石助溪声。

啼鸟日亭午，驱牛人罢耕。隔林是乡县，山意已相迎。
次韵和吴侍郎睡足成咏
宋庠（宋代）

何处西台乐，高眠万虑沈。
杯盤春席罢，风雨画堂深。
气胜龟调息，魂交蝶伴心。
有人惊晓漏，颠倒整衣簪。